**NÁRODNÁ RADA SLOVENSKEJ REPUBLIKY**

**VIII. volebné obdobie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: 1893/2022

**1110a**

**Spoločná správa**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony** (tlač 1110)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Výbor Národnej rady Slovenskej republiky pre zdravotníctvo** ako gestorský výbor pri rokovaní o vládnom návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1110); (ďalej len gestorský výbor) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky spoločnú správu výborov Národnej rady Slovenskej republiky o prerokovaní vyššie uvedeného návrhu zákona:

**I.**

 Národná rada Slovenskej republiky uznesením č. 1578 z 20. septembra 2022 po prerokovaní vládneho návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1110) v prvom čítaní rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky prerokuje uvedený návrh zákona v druhom čítaní a prideľuje návrh podľa § 74 ods. 1 citovaného zákona na prerokovanie

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre sociálne veci a

 Výboru Národnej rady Slovenskej republiky pre zdravotníctvo

**II.**

 Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený (§ 75 ods. 2 zákona č. 350/1996 Z. z. ).

**III.**

 Výbory Národnej rady Slovenskej republiky, ktorým bol návrh zákona pridelený zaujali k nemu nasledovné stanoviská:

 **Ústavnoprávny výbor Národnej rady Slovenskej republiky** prerokoval  vládny návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1110) dňa 13. októbra 2022 a odporučil Národnej rade Slovenskej republiky návrh zákona schváliť so zmenami a doplnkami (uznesenie č. 575 z 13. októbra 2022).

**Výbor Národnej rady Slovenskej republiky pre sociálne veci** prerokoval vládny návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1110) dňa 12. októbra 2022 a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi (uznesenie č. 213 z 12. októbra 2022).

 **Výbor Národnej rady Slovenskej republiky pre zdravotníctvo** prerokoval vládny návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1110) dňa 18. októbra 2022 a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi (uznesenie č. 164 z 18. októbra 2022).

**IV.**

 Z uznesení výborov uvedených pod bodom III. tejto správy vyplývajú tieto pozmeňujúce a doplňujúce návrhy:

**1. V čl. I bode 7 sa v § 9 ods. 7** písm. d) za slovo „súdu“ vkladá čiarka a slová „ktorým súd rozhodol o prepustení osoby v detencii z výkonu detencie“.

Spresnenie ustanovenia, aby priamo z textu bolo zrejmé, aké rozhodnutie súdu sa myslí.

 **Výbor NR SR pre zdravotníctvo**

**Ústavnoprávny výbor NR SR**

**Výbor NR SR pre sociálne veci**

**gestorský výbor odporúča s c h v á l i ť**

**2. V čl. I bode 8 sa v § 25 ods. 1 písm. h)** za slová „ozbrojených síl Slovenskej republiky“ vkladajú slová „a posudkovému lekárovi Ministerstva obrany Slovenskej republiky“.

Podľa platného znenia § 25 ods. 1 písm. h) zákona č. 576/2004 Z. z. sa  sprístupňujú údaje zo zdravotnej dokumentácie podľa [§ 20 ods. 2](https://www.slov-lex.sk/pravne-predpisy/SK/ZZ/2004/576/20220801#paragraf-20.odsek-2) a [3](https://www.slov-lex.sk/pravne-predpisy/SK/ZZ/2004/576/20220801#paragraf-20.odsek-3) zákona bezodkladne formou nahliadania do zdravotnej dokumentácie osoby posudkovému lekárovi ozbrojených síl Slovenskej republiky a posudkovému lekárovi Ministerstva obrany Slovenskej republiky na účely výberového, prijímacieho alebo prieskumného konania v celom rozsahu. Podľa vládneho návrhu zákona však bude možné sprístupniť údaje zo zdravotnej dokumentácie osoby len posudkovému lekárovi ozbrojených síl Slovenskej republiky. Vzhľadom na skutočnosť, že údaje zo zdravotnej dokumentácie osoby sú nevyhnutné na výkon posudkovej činnosti posudkového lekára Ministerstva obrany Slovenskej republiky na účely výberového, prijímacieho alebo prieskumného konania, je potrebné zosúladiť navrhované znenie sprístupňovania údajov zo zdravotnej dokumentácie s platným znením zákona č. 576/2004 Z. z. a doplniť aj posudkového lekára Ministerstva obrany Slovenskej republiky do § 25 ods. 1 písm. h).

 **Výbor NR SR pre zdravotníctvo**

 **gestorský výbor odporúča s c h v á l i ť**

**3. V čl. I bode 8 sa v § 25 ods. 1** písm. h) za slovom „rozsahu“ vypúšťa čiarka a slová „a to aj formou vydania zdravotnej dokumentácie“.

V prípade sprístupňovania zdravotnej dokumentácie všeobecnému lekárovi poskytovateľa, ktorého určil služobný orgán alebo služobný úrad na účely lekárskeho vyšetrenia v prijímacom konaní podľa osobitného predpisu, posudkovému lekárovi v prijímacom a prieskumnom konaní podľa osobitného predpisu a posudkovému lekárovi ozbrojených síl Slovenskej republiky na účely výberového, prijímacieho alebo prieskumného konania sa navrhuje ponechať spôsob sprístupňovania tak, ako je to upravené v platnom znení zákona č. 576/2004 Z. z., teda len formou nahliadania do zdravotnej dokumentácie dotknutej osoby.

 **Výbor NR SR pre zdravotníctvo**

 **gestorský výbor odporúča s c h v á l i ť**

**4. V čl. III bode 2 (§ 5 ods. 2)** sa slová „poskytovateľov ústavnej zdravotnej starostlivosti v detenčnom ústave a v detenčnom ústave pre mladistvých“ nahrádzajú slovami „poskytovateľov, ktorí prevádzkujú detenčný ústav, poskytovateľov, ktorí prevádzkujú detenčný ústav pre mladistvých,“.

Spresnenie ustanovenia a jeho zosúladenie s používanou terminológiou.

 **Výbor NR SR pre zdravotníctvo**

**Ústavnoprávny výbor NR SR**

**Výbor NR SR pre sociálne veci**

**gestorský výbor odporúča s c h v á l i ť**

**5. V čl. III bode 7** poznámka pod čiarou k odkazu 14aa znie: „14aa) § 3 ods. 2 zákona č. 231/2019 Z. z.“.

Navrhuje sa precizovať poznámku pod čiarou k odkazu 14aa, ktorou sa odkazuje na ustanovenie § 3 ods. 2 zákona č. 231/2019 Z. z., podľa ktorého detenčný ústav alebo detenčný ústav pre mladistvých musí byť štátnou rozpočtovou organizáciou.

**Výbor NR SR pre zdravotníctvo**

**gestorský výbor odporúča s c h v á l i ť**

**6. V čl. III bode 9 v § 13 ods. 16** sa slová „podľa § 13 ods. 5“ nahrádzajú slovami „podľa odseku 5 písm. a) a d)“.

Oprava a spresnenie vnútorného odkazu, keďže ide o úpravu v rámci § 13, tak sa uvádza len odkaz na príslušný odsek a keďže podľa navrhovaného doplnenia § 13 ods. 10 (čl. III bod 8) sa na tohto žiadateľa nevzťahuje ustanovenie odseku 5 písm. b) a c).

 **Výbor NR SR pre zdravotníctvo**

**Ústavnoprávny výbor NR SR**

 **Výbor NR SR pre sociálne veci**

**gestorský výbor odporúča s c h v á l i ť**

**7. V čl. IV bode 2 (§ 47aa)** sa na konci pripájajú tieto slová: „a za slová „v detenčnom ústave“ sa vkladajú slová „a v detenčnom ústave pre mladistvých““.

Doplnenie ustanovenia v súlade s § 18 ods. 1 (čl. IV bod 1), podľa ktorého Úrad pre dohľad nad zdravotnou starostlivosťou vykonáva dohľad nad poskytovaním zdravotnej starostlivosti aj v detenčnom ústave pre mladistvých.

 **Výbor NR SR pre zdravotníctvo**

**Ústavnoprávny výbor NR SR**

**Výbor NR SR pre sociálne veci**

**gestorský výbor odporúča s c h v á l i ť**

**8. Čl. IV sa dopĺňa bodom 4,** ktorý znie:

„4. V § 76 ods. 5 písm. b) štvrtom bode sa za slovo „ústavom“ vkladajú slová „alebo detenčným ústavom pre mladistvých“ a za slovo „poskytovania“ sa vkladajú slová „zdravotnej starostlivosti v rámci“.“

V súvislosti so zmenami vyplývajúcimi najmä z čl. I a III vládneho návrhu zákona, s cieľom zamedziť nejednoznačnosti v aplikačnej praxi sa navrhuje do § 76 ods. 5 písm. b) štvrtého bodu zákona č. 581/2004 Z. z. doplniť detenčný ústav pre mladistvých, čím sa upraví, že za porušenie povinnosti zachovávať mlčanlivosť sa nebude považovať ani výmena informácií medzi Úradom pre dohľad nad zdravotnou starostlivosťou a detenčným ústavom pre mladistvých. Zároveň sa navrhuje zosúladiť používanú terminológiu.

 **Výbor NR SR pre zdravotníctvo**

 **gestorský výbor odporúča s c h v á l i ť**

**9. V čl. VII** sa slová „1. novembra“ nahrádzajú slovami „1. decembra“.

Zmenu účinnosti je potrebné vykonať z dôvodu trvania legislatívneho procesu tak, aby boli dodržané požiadavky a lehoty stanovené Ústavou Slovenskej republiky [čl. 87 ods. 2 až 4 a čl. 102 ods. 1 písm. o)]. Zároveň však je potrebné zohľadniť aj skutočnosť, že v danom prípade ide o jeden z míľnikov z Plánu obnovy a odolnosti, na ktorý je naviazaná refundácia nákladov na výstavbu detenčného ústavu.

**Výbor NR SR pre zdravotníctvo**

**gestorský výbor odporúča s c h v á l i ť**

**V.**

 Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1110) vyjadrených v ich uzneseniach uvedených pod bodom III. tejto správy a v stanovisku gestorského výboru odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a  dopĺňajú niektoré zákony (tlač 1110) **s c h v á l i ť s  pozmeňujúcimi a doplňujúcimi návrhmi.**

1. Spoločná správa obsahuje  **9**  pozmeňujúcich návrhov.

Súčasne výbor navrhol, aby sa

* o bodoch **1 až 9**

hlasovalo **s p o l o č n e**  s návrhom gestorského výboru **s c h v á l i ť.**

 2. Výbor poveril spoločnú spravodajkyňu výborov **Annu Z á b o r s k ú** predniesť v súlade s § 80 ods. 1 zákona č. 350/1996 Z. z. o rokovacom poriadku Národnej rady Slovenskej republiky spoločnú správu výborov na schôdzi Národnej rady Slovenskej republiky a súčasne poveril poslanca **Mareka Šefčíka,** člena Výboru Národnej rady Slovenskej republiky pre zdravotníctvo za náhradníka k predmetnému návrhu zákona v prípade neúčasti spravodajcu.

 Predmetná spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1110a) bola schválená uznesením Výboru Národnej rady Slovenskej republiky pre zdravotníctvo (gestorský výbor) č. 172 z 18. októbra 2022.

Bratislava, 18. októbra 2022

**Jana Bittó C i g á n i k o v á, v. r.**

predsedníčka

Výboru Národnej rady Slovenskej republiky

pre zdravotníctvo